**ORDIN nr. 3.160 din 20 ianuarie 2021pentru modificarea și completarea**[**Regulamentului**](http://legislatie.just.ro/Public/DetaliiDocumentAfis/212045)**privind regimul actelor de studii eliberate cadrelor didactice de către inspectoratele școlare și centrele de perfecționare, aprobat prin**[**Ordinul ministrului educației naționale nr. 3.665/2019**](http://legislatie.just.ro/Public/DetaliiDocumentAfis/212044)

|  |  |
| --- | --- |
| **EMITENT** | ** MINISTERUL EDUCAȚIEI** |

**Publicat în  MONITORUL OFICIAL nr. 85 din 27 ianuarie 2021**  
  
  
  
În conformitate cu prevederile [art. 6 alin. (2)](http://legislatie.just.ro/Public/DetaliiDocumentAfis/234869) și [art. 94 alin. (2) lit. y) din Legea educației naționale nr. 1/2011](http://legislatie.just.ro/Public/DetaliiDocumentAfis/234869), cu modificările și completările ulterioare, în baza dispozițiilor [Ordonanței de urgență a Guvernului nr. 212/2020](http://legislatie.just.ro/Public/DetaliiDocumentAfis/236221) privind stabilirea unor măsuri la nivelul administrației publice centrale și pentru modificarea și completarea unor acte normative, în temeiul prevederilor [art. 15 alin. (3) din Hotărârea Guvernului nr. 24/2020](http://legislatie.just.ro/Public/DetaliiDocumentAfis/230750) privind organizarea și funcționarea Ministerului Educației și Cercetării, cu modificările ulterioare, ministrul educației emite prezentul ordin.

**Articolul I** [Regulamentul](http://legislatie.just.ro/Public/DetaliiDocumentAfis/212045) privind regimul actelor de studii eliberate cadrelor didactice de către inspectoratele școlare și centrele de perfecționare, aprobat prin [Ordinul ministrului educației naționale nr. 3.665/2019](http://legislatie.just.ro/Public/DetaliiDocumentAfis/212044), publicat în Monitorul Oficial al României, Partea I, nr. 234 din 27 martie 2019, se modifică și se completează după cum urmează:

**1.** La [articolul 2, după alineatul (2)](http://legislatie.just.ro/Public/DetaliiDocumentAfis/212045) se introduce un nou alineat, alineatul (2^1), cu următorul cuprins:(2^1) Începând cu anul 2021, tipărirea actului de studii prevăzut la art. 1 alin. (4) lit. a) se efectuează de către Compania Națională «Imprimeria Națională» - S.A., inclusiv prin completarea rubricilor acestuia cu datele transmise în condiții de maximă siguranță de către Ministerul Educației.

**2.** La [articolul 3, alineatul (2)](http://legislatie.just.ro/Public/DetaliiDocumentAfis/212045) se modifică și va avea următorul cuprins:(2) Completarea actelor de studii se poate face:**a)** prin tipărire personalizată de către Compania Națională «Imprimeria Națională» - S.A. pentru actul de studii prevăzut la art. 1 alin. (4) lit. a);**b)** prin scriere la calculator, prin dactilografiere sau de mână, cu tuș sau cerneală neagră, fără spații libere pentru actele de studii prevăzute la art. 1 alin. (4) lit. b) și c).

**3.** La [articolul 4, alineatul (1)](http://legislatie.just.ro/Public/DetaliiDocumentAfis/212045) se modifică și va avea următorul cuprins:**Articolul 4**(1) Actele de studii prevăzute la art. 1 alin. (4) lit. a) se tipăresc personalizat de către Compania Națională «Imprimeria Națională» - S.A. și se eliberează de către inspectoratele școlare.

**4.** La [articolul 6, alineatul (1)](http://legislatie.just.ro/Public/DetaliiDocumentAfis/212045) se modifică și va avea următorul cuprins:**Articolul 6**(1) Datele necesare pentru completarea actelor de studii prevăzute la art. 1 alin. (4) lit. b) și c) se transcriu din cataloagele examenelor de absolvire/finalizare a studiilor, precum și din anexele la ordinul ministrului educației.

**5.** La [articolul 8, alineatul (1)](http://legislatie.just.ro/Public/DetaliiDocumentAfis/212045) se modifică și va avea următorul cuprins:**Articolul 8**(1) Responsabilitatea completării actelor de studii și a duplicatelor revine după cum urmează:**a)** în cazul actului de studii prevăzut la art. 1 alin. (4) lit. a) - Companiei Naționale «Imprimeria Națională» - S.A.;**b)** în cazul actelor de studii prevăzute la art. 1 alin. (4) lit. b) și c) - directorului și secretarului-șef/secretarului centrului de perfecționare.

**6.** La [articolul 8, după alineatul (1)](http://legislatie.just.ro/Public/DetaliiDocumentAfis/212045) se introduce un nou alineat, alineatul (1^1), cu următorul cuprins:(1^1) Responsabilitatea eliberării și anulării actelor de studii și a duplicatelor revine după cum urmează: **a)** în cazul actului de studii prevăzut la art. 1 alin. (4) lit. a) - inspectorului școlar general, inspectorului școlar pentru dezvoltarea resursei umane și persoanei cu atribuții privind actele de studii din cadrul inspectoratului școlar; **b)** în cazul actelor de studii prevăzute la art. 1 alin. (4) lit. b) și c) - directorului și secretarului-șef/secretarului centrului de perfecționare.

**7.** La [articolul 9, alineatul (5)](http://legislatie.just.ro/Public/DetaliiDocumentAfis/212045) se modifică și va avea următorul cuprins:(5) Pentru actele de studii prevăzute la art. 1 alin. (4) lit. b) și c) se pot comanda, în limitele a 10% în plus, formulare pentru acte de studii necesare întocmirii duplicatelor și pentru acoperirea numărului de formulare anulate din cauza greșelilor de completare a acestora.

**8.** [După articolul 18](http://legislatie.just.ro/Public/DetaliiDocumentAfis/212045) se introduce un nou articol, articolul 18^1, cu următorul cuprins:

**Articolul 18^1**Foaia matricolă care conține situația școlară a absolventului și care însoțește certificatul de pregătire psihopedagogică - pentru maiștri instructori și antrenori este întocmită și eliberată de liceele/colegiile cu profil pedagogic.

**Articolul II** Direcția generală învățământ preuniversitar, Direcția generală minorități și relația cu Parlamentul, Biroul acte de studii din cadrul Ministerului Educației și Cercetării, inspectoratele școlare și unitățile de învățământ duc la îndeplinire prevederile prezentului ordin.

**Articolul III** Prezentul ordin se publică în Monitorul Oficial al României, Partea I.  
**p. Ministrul educației,**

**Gigel Paraschiv,**

**secretar de stat** București, 20 ianuarie 2021.Nr. 3.160.